Seun (5) steeds vermis ná kapingDie polisie was teen Vrydag steeds op soek na ŉ vyfjarige seun wat sedert Dinsdagaand vermis word nadat sy pa se voertuig in Bronkhorstspruit in Gauteng gekaap is. Kapt. Sarah Mcira, polisiewoordvoerder van die Bronkhorstspruit-polisiestasie, het Vrydag aan Maroela Media gesê die polisie is steeds op soek na die ontvoerde kind, Mongezi Phike, én die gekaapte voertuig, ŉ donkergrys Nissan Sentra met die registrasienommer JYM465GP. Sy het gesê die kind en sy ouers woon in Ekangala. “Die polisie ondersoek ŉ saak van kaping en ontvoering,” het Mcira gesê. Maroela Media het Donderdag berig Mongezi het die aand van die sy ontvoering saam met sy pa gery toe hulle omstreeks 19:00 by ŉ kruising in Bronkhorstspruit gekaap is. Die pa is later uit die voertuig gegooi. Die kapers het met die seuntjie weggejaag. Dessie Rechner, stigter en direkteur van die Pink Ladies, ŉ organisasie wat hom daarop toespits om vermiste persone op te spoor, het gesê Mongezi het ŉ rooi en wit trui, rooi sweetpakbroek en wit tekkies aangehad toe hy vir die laaste keer gesien is. Sy het die publiek versoek om pamflette met inligting oor die seuntjie se ontvoering op sosiale media te versprei, in die hoop dat iemand hom sal herken. Mense met inligting oor waar Mongezi hom moontlik bevind, kan kapt. Mnguni by 071 612 1895 of ao. Tosen by 082 535 0803, of die Pink Ladies by 072 214 7439 skakel.